Papersnake/gushiwen huggingface dataset:
人日过周月东卜砚山房观郑簠八分小篆册子用杜少陵李潮八分小篆歌韵
查礼（清代）

春蓂初报布七叶，春冰渐薄如秋云。尽说今年春暖早，疏梅已报香三分。

呼朋共走卜砚宅，主人好古徵博闻。丛聚虫书似蝌蚪，眼明赝本留其真。

就中篆隶擅造化，夜应泣鬼昼骇神。开函已识谷口笔，徐观愈觉心魂亲。

想当挥洒日，特立无与邻。风流既往不复得，至今缣帛思其人。

近来嗜好多皮相，燕瘦环肥异趋向。莫如吾友衡鉴精，是否加之项谁强。

直沽水黑孰并肩，朱大导江墨迹壮。二子风力咸豪宕，与郑诚堪称辈行。

斜阳忽在户，饮酒还高歌。歌成聊复就君问，问我诗中意如何。
七月望郡庠赋秋声诗且欲不犯题字及见所作良
陈著（宋代）

气应商声惨又清，人閒难听亦难名。
非神非鬼洞庭乐，为鹤为风淝水兵。
老叶自吟高处调，寒蛩相趁闹中鸣。
西风机籁年年事，分付与天心自平。
次韵渡江有作
释德洪（宋代）

弃舟植杖首重回，隔岸遥闻津鼓催。淮上梅传春信至，江南山逐笑声来。

行瞻瑞雾笼双阙，更看神光发五台。王事幸陪方外乐，为君点笔走风雷。
鲁港夜泊
王材任（清代）

沙岸维舟近柳条，坐看浅水忽生潮。江湖夜静逾空阔，星斗风生欲动摇。

月下望乡双泪落，天涯多病一身遥。鸡豚社饮应难与，独倚船窗尽酒瓢。
宿瓦寺沟
王梦庚（清代）

冬山忽如睡，岩壑谢春菲。雨雪倦行役，羸马惨不肥。

连朝历巑倦，早旭迷夕晖。山水非不佳，所苦筋力微。

村舍倚山麓，镫透白板扉。心急路转迂，暝踏行人稀。

鸡犬已高卧，羊牛久来归。终南有茅屋，惓念素心违。
偈倾一百六十九首
释智朋（宋代）

溪山虽异，云月是同。
透脱声色，任自西东。
十里西湖九里松。
望江南
净圆（宋代）

西方好，琼树耸高空。弥覆七重珠宝纲，壮严百亿妙华宫。宫里众天童。

金地上，栏楯绕重重。华雨飘飖香散漫，乐音嘹亮鼓清风。闻者乐无穷。
赵太史招游浮邱山和韵尚书 其二
陈绍儒（明代）

珠浦人归亦鉴湖，玄亭犹傍赤城孤。云根共指维兰鹢，井干同城载玉壶。

沧海环潮寒吐纳，朱明佳气入虚无。仙灵皎皎多词赋，谁似文园蜀大夫。
发桂林刘帅立道同诸司出饯于甘棠渡口二首 其二
孙觌（宋代）

汹汹万号窍，飓风吹海浑。冥冥蔽一天，瘴云埋日昏。

南荒底日所，黄苇三家村。谁云花解笑，但有鸟能言。

缪恩解南冠，归路首北辕。酒行可以起，稚子候柴门。
玉笙引
张简（宋代）

我尝蹑轻鸿，浮空度瑶阙。醉看碧桃花，吹笙弄明月。

仙人王乔董双成，为作春水流花声。昆崙十三凤，飞舞相和鸣。

曲终飘然上鹤去，逸韵散落天风清。自从失脚堕尘世，飞梦尚缭芙蓉城。

浮丘公，今不见，白玉龟台走雷电。云和妙曲杳无闻，万壑松风洗清怨。
五言蓬莱山送徐仲微赴蓬莱令
沈遘（宋代）

渤海三神山，蓬莱隐嵯峨。仙人桂叶舟，浮矣明月波。

惊尘不可到，飞鸟不能过。世人但传闻，欲往为奈何。

胡然古荒王，甘心事欺詑。于今祷祠迹，往往存山阿。

当时燕齐间，方士肩相摩。遗俗颇沦胥，官不严禁诃。

子去为邑尹，施舍各有科。兹实系教化，无宜反媕婀。

平生学诗书，仁术尝切磋。毋曰百里小，民人岂不多。

谁当之武城，敢复闻弦歌。
蒋叔行挽辞
王柏（宋代）

万山蟠兮有宅一区，吁嗟吉士兮心古而色愉。
平生激烈兮谈忠义之事，求师教子兮必有道之儒。
流德谊兮鼎鼎，浸策足兮功名之途。
引壶觞兮自适，玩日月之双车。
有淑兮尔配，丝枲兮劬劬。
指期颐兮二竖立病，既偕老兮亦相继而长徂。
望双旌兮有恸，酹一束兮生刍。
和程给事赠虞道判六首 其六
秦观（宋代）

使君本住道家山，时访玄都太古坛。阴惠已能追许令，治功不独过韦丹。
有感
释绍嵩（宋代）

志业不得力，寂寥常掩关。
交疏贫病裹，老疾去留间。
涉世心犹壮，经秋鬓自斑。
平生怀古意，欲语泪先潸。
池莲
许及之（宋代）

一湾清碧绕中阿，万柄香红映曲波。不道龟鱼长受庇，只欣鸥曲数相过。

机心久与尘俱息，警句元无趣自多。病起情悰聊徙倚，何人解唱野塘歌。
颂古一百首
释智愚（宋代）

药贴明明说得亲，不知里面伪和真。
谆谆教诫痴儿女，莫把方书误后人。
露荷
王镃（宋代）

满湖云气晓生寒，蘸影蒸香润石阑。
万斛银珠无用处，翠盘擎到日光乾。
谢苏自之惠酒
苏轼（宋代）

高士例须怜曲糵，此语尝闻退之说。
我今有说殆不然，曲糵未之高士怜。
醉者坠车庄生言，全酒未若全于天。
达人本自不亏缺，何暇更求全处全。
景山沉迷阮籍傲，毕卓盗窃刘伶颠。
贪狂嗜怪无足取，世俗喜异矜其贤。
杜陵诗客尤可笑，罗列八子参群仙。
流涎露顶置不说，为问底处能逃禅。
我今不饮非不饮，心月皎皎长孤圆。
有时客至亦为酌，琴虽未去聊忘弦。
吾宗先生有深意，百里双罂远将寄。
且言不饮固亦高，举世皆同吾独异。
不如同异两俱冥，得鹿亡羊等嬉戏。
决须饮此勿复辞，何用区区较醒醉。
念奴娇 题蒋孟蘋写书图
朱祖谋（清代）

渊源蜀学，问灵衿谁托，鹤山一叟。巨集觥觥天水刻，艺苑珍逾叟玖。

三箧云亡，一瓻许借，善本蕲无负。元亭油素，古香擩染衫袖。

前事十七遗篇，纷纶要义，三写流传久。说似芳椒排日课，几辈姜芽敛手。

金薤端书，瑶华副墨，操劵名山寿。卮言日出，坠传期与宗守。
次韵记别程帅谷城旅梦
陈造（宋代）

金翘摇曳玉丁东，宾主依然醉笑同。
旧事忽随残漏断，新愁不逐晓云空。
挑灯旋拂穿帷雪，揽辔还禁逆帽风。
回首梦魂飞到处，壶公窟宅五云中。
追昔行
薛逢（唐代）

朝光如飞犹尚可，暮更如箭不容卧。犍为穿城更漏频，

一一皆从枕边过。一夕凡几更，一更凡几声。

青春枉向镜中老，白发虚从愁里生。曾窥帝里东邻女，

自比桃花镜中许。一朝嫁得征戍儿，荷戈千里防秋去。

去时只作旦暮期，别后生死俱不知。风惊粉色入蝉鬓，

愁送镜花潜堕枝。前年因出长安陌，见一女人头雪白。

日中扶杖憩树阴，仿佛形容认相识。向予吁嗟还独语，

曾与君家邻舍住。当时妾嫁与征人，几向墙头诮夫主。

花开叶落何推迁，屈指数当三十年。眉头薤叶同枯叶，

琴上朱弦成断弦。嫁时宝镜依然在，鹊影菱花满光彩。

梦里长嗟离别多，愁中不觉颜容改。叹息人生能几何，

喜君颜貌未蹉跎。因君下马重相顾，请奏青门肠断歌。
答张桐君见题三闾书院之作 其二
屈大均（明代）

珠江水似洞庭波，屈氏江边亦有沱。楚国王孙三户少，骚人弟子二京多。

微词易托惟香草，白首难要是翠蛾。知命不嫌归汉晚，同君饮酒莫蹉跎。
和寿州宋待制九题 其七 齐云亭
梅尧臣（宋代）

城隅结危栋，髣髴凌烟霓。平观飞雨来，俯窥巢禽栖。

浩荡孤思发，幂历蔓草齐。长安去不远，何言西北迷。
蹋碛
陆游（宋代）

鬼门关外逢人日，蹋碛千家万家出。
竹枝残戚云不动，剑器联翩日将夕。
行人十有八九瘿，见惯何曾羞顾影。
江边沽酒沙上卧，峡口月出风吹醒。
人生未死信难知，憔悴夔州生鬓丝。
何日画船摇桂楫，西湖却赋探春诗？
题群牧图
释惟一（宋代）

雨过桃林草正肥，休征牧放恰相宜。
击头戴角群然乐，喜见太平无事时。
次韵和致仕李殿丞寅见寄之什因以纪赠
杨亿（宋代）

乡国驰名几十春，鸣皋一旦九天闻。翔鸾栖棘曾为吏，金鼎调梅未致君。

百里象雷嫌碌碌，片言折狱厌云云。诗名已是齐康乐，笔力何曾减右军。

抗表忽然干凤扆，拂衣殊欲谢人群。都缘梁苑慵为赋，且免钟山被勒文。

清夜独吟牛渚月，高秋时望帝乡云。鲤庭禀训门逾盛，兰畹传芳气益薰。

尽室远依洪井侧，直钩犹钓楚江濆。西山有药应须饵，待看蜺旌入紫氛。
偈颂一百二十三首 其一二二
释普度（宋代）

学道先须有悟由，贼无种，相鼓儱，还如曾斗快龙舟，碧眼胡僧笑不休。

虽然旧阁闲田地，物见主，眼卓竖。一度赢来方始休，绿杨影里戴嵩牛。

如是安居，如是禁足。知投身于火悉皆成火，似镕像为金莫不□□。
次江文韵 其一
许景衡（宋代）

钓濑沉沉月一钩，鱼龙夜夜尽回头。狂奴活计非公意，乞与江湖万里秋。
竹
易元矩（宋代）

一别虞妃去未还，愁云空锁九疑山。
世间多少相思泪，洒遍修篁染不斑。
落花
陆游（宋代）

朱朱白白不禁吹，老未忘情作许悲！瑞锦已残犹有梦，明霞初散可无诗？人应偷样传图本，天亦收香付蜜脾。
荣悴相寻君看取，晓来青子已团枝。
赋得新秋似旧秋
宋祁（宋代）

新秋摇落意，只似旧秋时。
流景预何事，长年真自悲。
芙蕖兼露歇，杨柳带蝉衰。
叹罢蹉跎在，惟应素领知。
二月二十一日东园桃李未开有感二首
张耒（宋代）

日惨东风正怒号，小园寂寂闭蓬蒿。
可能春色如人事，独发玄都观里桃。
顶山寺
孔延之（宋代）

高山峰顶欲参天，蓄怪储灵远近传。云岫万重围净土，石门千丈落飞泉。

群居在昔论三益，少别于今已十年。绕槛穿云似蝴蝶，梦魂何夕不翩翩。
小梅花 其二 感事括古语效贺东山体
陈维崧（清代）

咸阳树。骊山路。可怜当日作事误。殷仲文。王卫军。

国家此辈，要误可惜人。忆君清泪如铅水。奴见大家心亦死。

令壶龃。收中吾。聊且酒酣，耳热歌呜呜。莫栎釜。行学估。

羞与哙等伍。金屈卮。杨叛儿。阿奴今日，不减向子期。

生子当如李亚子。奴价今年大胜婢。毂朱丹。作高官。

未若小楼吹彻、玉笙寒。
水东早发留别李五馥
何转书（明代）

把别当春半，还期应麦秋。卜居无片土，前路一孤舟。

百口家何在，千金价莫酬。苦看江月白，斗酒与谁谋。
秦中吟十首。伤友（又云伤苦节士。一作胶漆契）
白居易（唐代）

陋巷孤寒士，出门苦恓恓.虽云志气高，岂免颜色低。

平生同门友，通籍在金闺。曩者胶漆契，迩来云雨睽。

正逢下朝归，轩骑五门西。是时天久阴，三日雨凄凄。

蹇驴避路立，肥马当风嘶。回头忘相识，占道上沙堤。

昔年洛阳社，贫贱相提携。今日长安道，对面隔云泥。

近日多如此，非君独惨凄。死生不变者，唯闻任与黎。
拟寒山寺 其六十三
释怀深（宋代）

浮生类俳忧，但可付一笑。做人复做马，吃饭今吃草。

富贵变贫穷，丑陋却美好。不识主人公，去来三恶道。
虞美人 枫桥夜泊寄采湘
赵我佩（清代）

桃花潭水深如许。只是伤离绪。骊歌唱罢柳枝词。从此江南江北、两相思。

乌啼月落人何处。难系行舟住。还家有梦亦匆匆。何况一枝柔橹、一声钟。
读李忠愍文集
刘子翚（宋代）

英姿直节想堂堂，不忍偷生向扰攘。
二帝蒙尘方幸虏，六臣奉玺更朝梁。
身轻欲抗豺狼怒，名在终同日月光。
曾与先君共褒录，拊编交感泪浪浪。
任满未闻除代
唐庚（宋代）

已愧千名佛，何堪一卷师。十年驹局促，万事燕差池。

馆下诸生笑，门东稚子饥。宾僚眼前换，岁月鬓边驰。

子舍行将去，吾车亦已脂。谓当鱼纵壑，犹作鸟粘黐。

宿有诗书债，非关造化儿。岷峨吾故国，自合去迟迟。
书仇远吟卷后
释文珦（宋代）

昔在英豀识仇远，忆意别来陵谷变。
死生契阔不相知，一十四年如过电。
莲花峰下得重逢，老色骎骎惊上面。
袖出新吟数百篇，非特清新更奇健。
我道风流似谪仙，定知当上金銮殿。
爱才未必无明皇，荐闻亦有贺知章。
答钱和父市易
王安中（宋代）

羁怀不到酒边开，欲就钱郎把茗杯。午枕无云来楚观，试书春梦属多才。
戴老堂为城西林兄作
王迈（宋代）

阙下唐时裔，城西戴老堂。
熊丸甘子嗜，鸡馔饱亲尝。
至行薰吾里，精心契彼苍。
定知家庆远，兰桂胜流芳。
环堵陈图史，高堂奉旨甘。
桂枝和月种，萱草斗春酣。
玉帝垣居北，老昨一周南。
重哉忠教责，硬作脊梁檐。
春日寄许浑先辈
杜牧（唐代）

蓟北雁初去，湘南春又归。水流沧海急，人到白头稀。

塞路尽何处，我愁当落晖。终须接鸳鹭，霄汉共高飞。
杂曲歌辞。携手曲
田娥（唐代）

携手共惜芳菲节，莺啼锦花满城阙。行乐逶迤念容色，

色衰只恐君恩歇。凤笙龙管白日阴，盈亏自感青天月。
浮丘八景 其二 晚沐堂
陈大猷（宋代）

丹邱开辟郭西天，太史高名北斗悬。晚沐赐钱今日事，公馀应见主恩偏。
翠岩在碧云村外
欧大任（明代）

风泉鸣日夕，山翠入虚无。霁后寻芜径，云中得奥区。

鹤来窥绿检，仙去长青蒲。谢客时攀叶，松门兴未孤。
五月十有八夜与审知同宿塔山次审知韵
赵蕃（宋代）

初期半山来，已止辄复上。
山游更同君，兼取鱼熊掌。
向来观极南，屡作此山想。
那知有今日，谈笑得纵赏。
谢公彼何人，诗声擅霄壤。
得非山川行，于以助其长。
逐人易浮沈，与物多俯仰。
政当恨未立，安曰悟已往。
萧萧烟云变，浩浩风雨响。
世岂乏此观，身由居苍莽。
和黄小峰大户同韦南苕少参游吴山寺 其二
顾应祥（明代）

山转还宜寺，林幽不见人。此中真净土，何处有纤尘。

松岛凉生夏，花源杳入秦。惭无买山价，吾欲与之邻。
壬辰寄谢陈伯玑先生选刻忠悯遗诗
黎延祖（明代）

古道谁于今日然，碑阴硕友记吾先。交因陈实生前重，书识扬雄死后传。

恨魄犹随南诏鸟，吟魂应慰北邙烟。鹠鹂感激知何用，四壁无藏自可怜。
丙寅十四首效韦苏州
黄庭坚（宋代）

雪霁草木动，春融烟景和。
嘉晨掩关坐，如此节物何。
同游得二子，晤对不在多。
郊庙歌辞。祭太社乐章。送神
佚名（唐代）

吉祥式就，酬功载毕。亲地尊天，礼文经术。

贶征令序，福流初日。神驭爰归，祠官其出。
颂古四首
释梵琮（宋代）

傍庵来往路相通，步步相随蹑去踪。
山远年深人不到，一溪流水质长松。
答吴叔永叔长二绝
洪咨夔（宋代）

刮霜面目澹无华，落落孤山处士家。
若使世间蜂蝶觉，光风纵好不成花。
咏史二十二首 其十六 隋文帝
赵戣（宋代）

猛上临光殿，生擒归命侯。师心无学术，与子失贻谋。
咏怀诗十三首 其三
阮籍（魏晋）

清风肃肃，修夜漫漫。啸歌伤怀，独寐寤言。临觞拊膺，对食忘餐。

独无萱草，令我哀叹。鸣鸟求友，谷风刺愆。重华登庸，帝命凯元。

鲍子倾盖，仲父佐桓。回滨嗟虞，敢不希颜。志存明规，匪慕弹冠。

我心伊何，其方若兰。
见方虚谷后自述
程以南（宋代）

清泠空想离骚国，至理难穷太极图。
知有老人圮下履，恨无鸿宝枕中书。
用李参政游延福寺韵上之
曹勋（宋代）

落日泉南郡，秋风领北城。
台符均庶等，杖履喜幽行。
与客情文重，持怀事物轻。
致君皆典礼，跻俗向丕平。
相业瓯名在，辞华钵韵成。
岂惟才广大，且复性澄泓。
贱子欣承庇，微官得代耕。
孤单常自畏，比数欲谁名。
橐有书千卷，家无屋一楹。
朝廷今再造，心迹渐双清。
山转客容薄，天迷海色横。
心期奉圯履，鎔冶在高情。
书事觉菴
穆修（宋代）

惠泽涵濡四海同，微生曾莫预昆虫。
不参品物陶鎔外，独作穷人盖载中，
深穽已颠犹磷石，危苕将箨更推风。
一家寄命嗟无地，何负明神与上穹。
太平天庆观题壁五首 其四
郭祥正（宋代）

风吹云雨霁，入门松桧香。何处有烦暑，心官自清凉。
和乡侯灯夕六首
刘克庄（宋代）

榾柮通红未辟寒，病身无异着囚山。
俊游与众聊同乐，欢事于侬了不关。
一霎莲华开陆地，十分桂影洗瀛寰。
朝家若访玄真子，知在清溪第几湾。
李参政挽诗
虞俦（宋代）

望重三朝旧，年过八秩希。
股肱康帝室，羽翼傅储闱。
北阙恩虽厚，东山愿岂违。
苍生犹有恨，不见衮衣归。
读东坡和渊明贫士诗寄诸子侄云重九俯迩樽俎萧然今余亦有此叹因次其韵将录寄梁溪诸弟以发数千里一笑 其二
李纲（宋代）

凄凉寓僧舍，寂寞坐松轩。虽辞万钟禄，尚未自灌园。

仲尼犹在陈，我厨晨有烟。藜羹得一饱，滴露味自研。

寒窗写周易，更咏五千言。儒生真可笑，饿隐称其贤。
游齐山翠微亭用杜牧之韵
翟宗（明代）

江城霜叶正纷飞，拉友登临上翠微。岫列马前青未了，人从花翠醉忘归。

间云野鹤留仙洞，孤鹜残霞送夕晖。无限乾坤观不尽，漫敲诗句坐苔衣。
南歌子
孙光宪（五代）

艳冶青楼女，风流似楚真。骊珠美玉未为珍，

窈窕一枝芳柳，入腰身¤

舞袖频回雪，歌声几动尘。慢凝秋水顾情人，

只缘倾国，著处觉生春。

映月论心处，偎花见面时。倚郎和袖抚香肌，

遥指画堂深院，许相期¤

解佩君非晚，虚襟我未迟。愿如连理合欢枝，

不似五陵狂荡，薄情儿。
丁亥生日纪事五首
方回（元代）

千世谋生百念捐，穷空肯复受人怜。
九还未悟长生诀，七袠初开本命年。
寡欲自来甘淡薄，忘机时或放狂颠。
归舟已办赍粮绝，犹欲经营买鹤钱。
蕃釐观感琼花
宋无（元代）

后土祠南裔，坤维媲室家。国封严典礼，宫祀尚褒嘉。

不是神灵异，焉能眷迩遐。应须有玉女，到此赏琼葩。

丽服从空降，明妆倚日斜。同挥五云扇，共驻七香车。

月姊羞调粉，风姨罢散花。青童回绛节，金母屏彤霞。

故事唐时盛，佳名数代誇。尘根虽下界，天意在中华。

雪让珑璁巧，冰销刻镂瑕。人间惟独尔，地上更何加。

万蘤殊寥落，群芳避艳邪。玫瑰诚执御，芍药等泥沙。

圣运俄惊辍，兵强忽肆拿。舛讹难核实，真赝遂聱牙。

雷雨还惊蛰，潜藏重发芽。旁枝微旧崛，新叶漫荣荂。

尤品终芜没，珍蕤逐水涯。两朝成草莽，九庙杂龙蛇。

古殿兰旗暗，残炉桂燎赊。蕣颜愁想像，珠树绝骄奢。

寂寞无双誉，徘徊但自嗟。八仙聊免俗，消得宝栏遮。
书怀示友十首 其六
陈与义（宋代）

有钱可使鬼，无钱鬼揶揄。百年堂前燕，万事屋上乌。

微官不救饥，出处违壮图。相牛岂无经，种树亦有书。

如何求二顷，归卧渊明庐。曝背对青山，鸟鸣人意舒。

试数门前客，终岁几覆车。
早春有怀
林季仲（宋代）

青春无语到天涯，百舌枝头漫自夸。
红破轻寒入桃萼，香和宿雨落梅花。
风吹杖屦千山晚，水照林塘两鬓华。
万事萧条兵革里，北飞愁见雁行斜。
登长城
李益（唐代）

汉家今上郡，秦塞古长城。有日云长惨，无风沙自惊。
当今圣天子，不战四夷平。
距建德县十里绝一小湖滨湖小山多可爱作诗记
李壁（宋代）

肩舆触热汗沾衣，晚渡呼舟去若飞。
两腋飕飕清镜里，分明列子御风归。
邰村同司徒左文赵寿民司徒孔文司徒际周话旧
吴敬梓（清代）

密戚忻相聚，香醪味独甘。烧灯开斗室，设榻近书龛。

往事俱重述，行踪亦共谙。为言居胜地，终日事幽探。

黄蕊当窗发，丹蘤绕户酣。草痕同织翠，水色欲拖蓝。

耕凿时无失，林泉乐可耽。仓庚飞熠耀，燕子语呢喃。

细雨童驱犊，薰风妇喂蚕。荷锄遵广陌，倚杖瞰晴岚。

旷渺情何限，风尘客转惭。良宵难再得，拄颊听清谈。
沁园春 其二
易顺鼎（清代）

公子翩翩，挹秀西江，标隽南州。算深于情者，交原似水，悲哉气也，君得其秋。

自读离骚，同耽奇服，新制高冠号远游。输君事，为贪临粉阵，懒筑糟邱。

相逢一笑悠悠。且莫管他家拥八驺。问既然修到，通麋慧业，不应带得，洗马清愁。

湖海中间，两人年少，醉倚君家百尺楼。生平约，有名山老屋，东海扁舟。
送罗仲共罢酒官归山中
周紫芝（宋代）

虎额一山同避贼，草堂三月更通家。音容久隔头俱雪，云雾相看眼各花。

晚厌微官犹曲糵，早知豪气已聱牙。北扉青琐真如梦，且复西溪踏钓沙。
偈
湡禅师（宋代）

优游实际妙明家，转步移身指落霞。
无限白云犹不见，夜乘明月出芦花。
送高士敦赴成都兵钤
苏辙（宋代）

扬雄老病久思归，家在成都更向西。
邂逅王孙驰驿骑，丁宁父老问耕犁。
禅房何处不行乐，壁像君家有旧题。
德厚不妨三世将，时平空见万夫齐。
寄题新昌簿厅绿阴亭
沈继祖（明代）

洛上追收黄耳信，林间闻创绿阴亭。
千章古树虚帘接，四月清阴羽扇停。
兄弟头颅时感叹，江湖岁月久飘零。
对床夜话知他日，幽赏如何得细听。
九日登千山观
张栻（宋代）

清晨领客上巉岩，野路衣襟湿翠岚。
九日开樽仍绝景，西风欹冒且高谈。
地形盘薄一都会，山色周遭万玉簪。
却指飞鸿烟漠漠，故园茱菊老江潭。
喜雨
陈藻（宋代）

年登犹藉米船通，去岁那堪一大凶。
人死多因饥后疫，秧焦争值北来风。
晴空又似骄阳起，罄室谁支此患重。
甘雨连望虽未洽，莳田渐喜泽边农。
满江红（丹青阁）
游次公（宋代）

一舸归来，何太晚、鬓丝如织。谩欢息、凄凉往事，尽成陈迹。山迫暮烟浮紫翠，溪摇寒浪翻金碧。看长虹、渴饮下青冥，危栏湿。谁可住，烟萝侧。俗士驾，当回勒。伴岩扃，须是碧云仙客。风月已供无尽藏，溪山更衍清凉国。恨谪仙、苏二不曾来，无人说。
和运司园亭 茅庵
孙甫（宋代）

结茅作禅庵，不卑亦不广。地占官府雄，盘基才袤丈。

几席供燕閒，松筠助萧爽。座有逍遥公，虚中息尘想。
临封杂咏 其六
田开（宋代）

我爱临封好，迎门水绕流。名山称濯锦，胜境说灵洲。

嫩草青连座，奇花香入楼。公馀无一事，携酒任遨游。
沙市 其二
喻文鏊（清代）

一线夔门险，千峰尽虎牙。大江吞汉水，落日涌平沙。

杞梓材犹旧，沮漳望最夸。涔阳应不远，兰杜怅天涯。
看菜花
刘宗霈（清代）

乍逢红雨点回塘，又见平畦千顷黄。色比散金无异种，香连绣壤不分疆。

已娱老眼消春昼，旋引归心立夕阳。燕麦兔葵无感触，不须佳句忆刘郎。
十月二日宝应舟中夜梦先君手赐一狐裘仰视慈颜似怜其远行者梦回伤感悲不自胜
殷奎（明代）

故园归梦夜初寒，恍若平生语笑驩。膝下狐裘亲手赐，似怜风雪上长安。
题陈景明梅庐
戴复古（宋代）

手栽梅核待成林，慈母当年属望深。
梅未成林人已往，空酸孝子一生心。
南歌子
石孝友（宋代）

蚁酒浮明月，鲸波泛落星。春花秋叶几飘零。只有庐山君眼、向秋青。

明日非今日，长亭更短亭。不辞一饮尽双瓶。争奈秋风江口、酒初醒。
出见桃花盛开
张嵲（宋代）

青林拥萧寺，况乃在山阴。
出见桃花发，方知春已深。
卜算子（次韵舅氏竺九成试黜）
陈著（宋代）

一自梦卢头，应学乘裴蹇。元是都门向上人，大用何嫌晚。

三岁都非遥，三捷功非远。管取微生共此荣，联步云程稳。
资福训童行颂 其八
释怀深（宋代）

常住分毫不可偷，日生万倍恐难酬。猪头驴脚分明见，佛地今生扫未休。
题华严经诗
夏竦（宋代）

黼幄思贤已再三，诏书将拆紫泥缄。
嘉言一句利天下，何必金文更彻函。
猛虎行
刘敞（宋代）

陆不辞虎豹怒，水不避蛟龙争。众人亦有命，大贤岂虚生。

千岁犹须臾，四野如户庭。解弓挂扶桑，脱剑倚太清。

腾身骑日月，万事如蚊𧉬。贫贱有固穷，慷慨激中情。

炎火燎昆邱，乃知白璧精。雪霜没众草，高松独青青。

宁生歌车下，戚促儿女声。时至乘化迁，运颓与物冥。

震雷不经听，芥蒂何足婴。君不见贾竖竞锥刀，蚍蜉利膻腥。

何如乘云御气游咸池，长啸濯我冠与缨。
哨遍（和陈次贾为寿韵）
李曾伯（宋代）

大块赋形，皇览揆予，俾尔昌而寿。嗟壮游。岁月老征裘。向秋来、顿如蒲柳。桂开又。鲈鲙蟹橙正美，故人应忆传杯手。想薜荔岩峦，梧桐庭院，当时风景依旧。对斜阳、极目倚危楼。问一舸、何时过吴头。乘下泽车，戴华阳巾，锦衣游昼。

犹。客有名流。交情金石襟期厚。双湖烟艇里，剑锋紫气冲斗。剩妙墨淋漓，清歌发越，未应独步诗千首。待挂了衣冠，来寻杖屦，陪君此乐须有。到如今、不愿酒泉侯。愿生入、玉门早归休。任远人、从问安否。梁园宾客虽富。谁出相如右。相逢身健，时平无事，是处溪山明秀。与君举斝若为酬。有年年、人月长久。
雨篷二首 其二
龚璛（元代）

正在籧篨下，犹疑箬笠前。凄迷不寐客，飘泊未归船。

枕藉无馀地，江湖有漏天。平生万里意，风趁一帆悬。
卸甲道中读彭城公夏五集
瞿师周（清代）

尘暗前村惨夕曛，寒生水面欲成云。回塘帆影和烟出，古寺钟声隔岸闻。

浪说秋原曾卸甲，可堪暮角咽屯军。书生血尽西台泪，空向啼鹃泣旧君。
明月逐人来 咏月
陈洁（清代）

蟾离海外，光摇云表。幽庭满、露华凝皓。嫦娥窈窕，万顷澄清照。

真个碧天如扫。

却羡当空，宝镜千秋不老。梁园里、桂芬缥缈。水晶宫殿，仙子应留笑。

怪杀星疏将晓。
山口
陈师道（宋代）

重雾真成雨，疏帘不隔风。
青林拥红树，家鹜杂宾鸿。
渔屋浑环水，晴湖半落东。
往来成一老，犹在半涂中。
又浩歌吟二首 其一
邵雍（宋代）

忧愁与喜欢，相去一毛间。治乱不同体，山川无两般。

笛声方远听，草色正遥看。何处危楼上，斜阳人凭栏。
题剡溪书屋
胡奎（元代）

朝望青山云，夕望剡溪月。我思剡溪人，欲载剡溪雪。

笑杀山阴王子猷，一时兴尽回扁舟。早识山中有羊仲，放船也作东吴游。

羊家结屋溪南住，正是好山环碧处。门前水涨柳花湾，钓船一夜高于树。

阿翁看山不下堂，两儿翩翩如凤凰。大儿才力健，射策登朝行。

小儿天姿高，十五工文章。至今双髻亭亭削寒玉，玉带蜿蜒走崖谷。

读书声隔碧萝间，夜夜虹光照秋屋。翁今岁晚江上归，有约明年寻剡溪。

野航载山不载雪，系在屋东杨柳枝。
相和歌辞。江南弄
王勃（唐代）

江南弄，巫山连楚梦，行雨行云几相送。

瑶轩金谷上春时，玉童仙女无见期。紫露香烟眇难托，

清风明月遥相思。遥相思，草徒绿，为听双飞凤凰曲。
卜居
丁高林（清代）

圯上求西舍，隆中买北邻。
种花行造化，移竹试经纶。
十年前拜四圣观林和靖像曾有诗为士友讽诵庚辰中秋后十日重游适梅破一二萼再书
张侃（宋代）

孤山山下旧祠堂，诗与梅花一样香。方欲向君求剩语，忽逢摘索破天荒。
示騋儿
韩日缵（明代）

汝年八岁始章句，汝弟呱呱已好弄。阿母心怜一任痴，塾师口授能微讽。

诗书应不负门风，孔释似曾亲抱送。纵是蓝田白玉姿，须教追琢还磨砻。
班超
邹浩（宋代）

功名从古病难成，况作天西绝域行。
纵有平陵同落落，其如卫候尚营营。
杀妻吴起终遭逐，上疏鸿卿不免刑。
定远独能逢圣主，千年万岁蔼嘉声。
除夜二首 其二
陈与义（宋代）

万里江湖憔悴身，鼕鼕街鼓不饶人。只愁一夜梅花老，看到天明付与春。
诗九首托南剑刘教寻亦周墓焚之
赵文（宋代）

刺血题诗寄阿侬，断肠五十五衰翁。
此诗到是衰翁到，此血由来与汝同。
王倅德远有诗谢送菊因酬二绝 其一
张镃（宋代）

晚香烟冷万金篱，林下何曾必课诗。如许簿书花一到，便成琼报碧云词。
趵突泉
曾巩（宋代）

一派遥从玉水分，暗来都洒历山尘。
滋荣冬茹湿常早，涧泽春茶味更真。
已觉路傍行似鉴，最怜少际涌如轮。
曾成齐鲁封疆会，况托娥英诧世人。
入峡书所见 其一
洪饴孙（清代）

江流欲无险，峡势尚未平。峨峨夷陵山，遑肯西南倾。

怒石指上流，力与惊涛争。一折不能御，奋迅催雷霆。

遂令下吴楚，所向皆空明。我思古直躬，抱负每不恒。

艰贞乃隐者，骨鲠惟孤臣。无论事成否，此心皆至诚。

乾坤萃清气，孕秀归精英。鬻拳与正则，安知非降灵。

我欲登兹山，旷览风云生。王事动靡盬，怀古空斯行。

沿回挂帆过，峡口云冥冥。
闲吟三首
白玉蟾（宋代）

回首乌啼夜，伤心月满楼。
真成花命薄，不及柳风流。
菩萨蛮 送外之作
濮文绮（清代）

小桃泪冷东风倦。阳关薄酒殷勤劝。此去不言归，知君心已灰。
勤山千万叠，尽是伤心色。红豆不胜情。何堪赠远人。
洞仙歌·冰肌玉骨
苏轼（宋代）

仆七岁时，见眉州老尼，姓朱，忘其名，年九十岁。自言尝随其师入蜀主孟昶宫中，一日大热，蜀主与花蕊夫人夜纳凉摩诃池上，作一词，朱具能记之。今四十年，朱已死久矣，人无知此词者，但记其首两句，暇日寻味，岂《洞仙歌》令乎？乃为足之云。

冰肌玉骨，自清凉无汗。水殿风来暗香满。绣帘开，一点明月窥人，人未寝，欹枕钗横鬓乱。
起来携素手，庭户无声，时见疏星渡河汉。试问夜如何？夜已三更，金波淡，玉绳低转。但屈指西风几时来，又不道流年暗中偷换。
次韵石秀才淮上偶作
郑獬（宋代）

出汴忽如鱼脱网，长淮万里断烦嚣。
白云已抱日光转，碧浪更烦天面摇。
自此乘槎须犯斗，谁能鞭石解为桥。
玉京醉客无消息，不及蓬山两信潮。
拔达山八骏马歌
弘历（清代）

大宛骏马斯已奇，拔达山骏奇倍之。方隅贵山南以西，献馘称臣诚识时。

良骥服皂纳赆随，青骢送喜领群蹄。捷音早共红旗驰，坚昆底定我马归。

鹘其英鸷色其骐，洱海一战搴厥旗。

获良翻以徕白羲，有騋紫电名雅宜。扫尘灭迹追无遗，服远在德不在威。

阚虎已老兹其妃，虾蟆一跳丈六齐。

掉尾肃肃白玉题，呈览按队过荷池。祥霞辉映光配藜，逸足未骋望可知。

籋云底藉鞭箠施，徒观骨格皆英姿。揣称且命儒臣为，天闲调习付有司。

待予秋狝徐试骑，譬霍集斯居京师。富贵之更教礼仪，游阊阖兮观玉台。

初非求马兴戎麾，销兵从此含生熙。
北山会饮
郑刚中（宋代）

四围明窗香雾塞，酒射玻璃成琥珀。
无多酌我先有言，须识次琥为恶客。
长鲸岂问湖海宽，偃鼠定知胸次窄。
后园杂花如锦拆，风雨颠狂那可测。
主人娱宾宁爱酒，勿以杯计当以石。
君图继晷膏可燃，若欲留春古无策。
燕南道中怀君大熙吉熙工玉生诸子
徐熥（明代）

萧萧羸马向天涯，一片黄尘满面沙。记得去年春雪里，白云庄上看梅花。
试墨五首
王迈（宋代）

柯山叶茂实，胶法颇精坚。
潘李今何处，斯人得正传。
正月
陆游（宋代）

渐老惜时节，思游那可忘。雪晴天浅碧，春动柳轻黄。

笑语宽衰疾，登临到夕阳。未须催野渡，聊欲据胡床。
余将返棹长水通乾有诗言别次韵为答
钱陈群（清代）

海内存年辈，同伤岁月迟。那堪相见日，又是暮秋时。

瓜步半轮月，真州一卷诗。双鱼凭问讯，强饭慰相思。
隐静山二首
韩元吉（宋代）

山锁松行一迳遥，峰回楼殿更岧嶢。
飞来双鹤知何处，只有泉声下碧霄。
送客南迁
白居易（唐代）

我说南中事，君应不愿听。
曾经身困苦，不觉语叮咛。
烧处愁云梦，波时忆洞庭。
春畬烟勃勃，秋瘴露冥冥。
蚊蚋经冬活，鱼龙欲雨腥。
水虫能射影，山鬼解藏形。
穴掉巴蛇尾，林飘鸩鸟翎。
飓风千里黑，䕭草四时青。
客似惊弦雁，舟如委浪萍。
谁人劝言笑，何计慰漂零。
慎勿琴离膝，长须酒满瓶。
大都从此去，宜醉不宜醒。
西江月·健体安身可美
佚名（宋代）

健体安身可美，喜笑化食堪夸。更言一事实为佳。肥风瘦痨都罢。兼且时光似箭，更加景色难赊。名园等处乐奢华。一任佳人玩耍。
自跋江西道院集戏答客问二首
杨万里（宋代）

问我来朝南内南，便从花底趁朝参。
新诗犹作江西集，为带筠州刺使銜。
到庐阜谒清虚
曹勋（宋代）

足趼逾千里，仙山民易逢。
欲将遮日手，款扣拨云峰。
奎壁生无极，星辰拱几重。
师心微太漠，不碍白云封。
长白山行
赵秉文（金朝）

长白山雄天北极，白衣仙人常出没。玉龙垂爪落苍崖，四江飞下天绅白。

匹马渡江龙飞天，云起侯王化千百。至今甲第多属籍，时清毬马争驰突。

锦鞯貂帽猎春风，五陵豪气何飘忽。前年胡骑瞰中原，准拟长城如削铁。

君家兄弟真连璧，胸中十万森戈戟。向来论事天子前，汉廷诸公动颜色。

心知不易一囚命，顾肯贪功事无益。西南方面应时须，帝曰来前无汝易。

从来十益不补损，三辅萧条半荆棘。瘦妻曳耙女扶犁，惟恐官军缺粮给。

呜呼疮痍尚未复，且愿休兵养民力。老夫谬忝春官伯，白首书生不经国。

伫公功成归庙堂，再献中兴二三策。
衣裳篇
皇甫汸（明代）

在笥有衣裳，我后受言藏。来琛陈大辂，献雉自遐荒。

遂化文身陈，俱承黼领芳。怀柔知帝念，锡予见王章。

学制微才忝，裁成圣泽长。象宜明敢作，被服愿无疆。
辞本州教官
王致（宋代）

年近古稀有，不易升此堂。
他日留泉下，须留姓氏香。
上广东运副马少卿寿十口号
曾丰（宋代）

魁星又转作文星，玉筍班分博士清。
鼓舞辟雍群弟子，依归绛帐老先生。
寄金确然
朱松（宋代）

金子卧空谷，何人赋白驹。僧斟三味酒，客荐一囊书。

归梦寒应短，诗肠饥自呼。强穿东郭履，来煮雪畦蔬。
三衢教授陈德召宠贶新篇兼辱寄惠古史赋三小诗为谢 其三
孙觌（宋代）

太史命世豪，始作表传记。著书自一家，亦足见奇伟。

寥寥千载向，笔削号古史。排斥已甚哉，不学而见诋。

孰云争名者，区区在朝市。
沈氏宜春堂屏徐给事贲所画春云叠嶂
张羽（明代）

休文堂前花满枝，风物四时春更宜。
前年三月宴客时，坐上才杰皆能诗。
众中独许姑苏客，千里江山贮胸臆。
醉来意气为倾倒，写出层层好山色。
素屏十尺粉垩鲜，千岩万嶂含春烟。
客子疑行灞桥路，人家似住武陵源。
山僧投寺乱松里，山下鸟啼人未起。
柴扉日出扃薜萝，渔网波生撒江水。
楚水湘云互蔽亏，渚宫隔岸遥霏微。
东崦晴岚西崦雨，何处长歌樵子归。
亭下流泉春浩浩，上有居人往来道。
相过总是看山来，衣冠虽别情皆好。
主人爱玩不下堂，清晨扫地坐焚香。
晴看似见孤云起，莫对疑闻细草芳。
夫君平生于我厚，记君新吟常在口。
长干一去无尺书，谩对此图嗟妙手。
一从作吏此事废，从前画癖今除否。
遥知紫陌红尘下，每为云山一回首。
人生适意在杯酒，万事浮云亦何有。
君乎何日归去来，画里青山待君久。
晓至山阳
锡珍（清代）

一夜扁舟霜满篷，棹歌声在月明中。渡头寒鸟噤无语，踏折枯枝逐晓风。
呈胡季解
刘过（宋代）

老病颠狂药不医，粗豪骂坐欲何为。
前生纵使希真是，已死尚存忠简知。
颠倒六经鸜鹆舞，澜翻一曲竹枝词。
虽然结袜王生僭，人以此贤张释之。
笋 其二
王禹称（宋代）

绿玉脩脩冷罩烟，一溪春雨洗婵娟。不知徐福归何处，丱女童男泣海田。
授衣
宋度宗（宋代）

从来人事顺天时，九月才更即授衣。
可笑萦裘临岁晚，履霜犹自未知几。
杂歌谣辞。白鼍鸣
张籍（唐代）

天欲雨，有东风，南溪白鼍鸣窟中。六月人家井无水，

夜闻白鼍人尽起。
朝谒建隆寺
宋庠（宋代）

郡国高皇庙，天龙释帝居。兵销擒布后，台耸畏轩馀。

宝榻成莲坐，戎韬入贝书。守臣荣就望，屏息拜前除。
立秋日六兄将仕先入都赴铨试会饮东郊作诗送之
葛胜仲（宋代）

缺月耿疏林，凉飙拂轻衽。荒溪趣遵涂，客子敢安枕。

自言赴铨府，试判取微廪。清时广招延，选部杂流品。

门子萃金张，文人富曹沈。春秋两较试，器业一精审。

探珠到渊洄，求金自沙墋。腾装分区区，蓄志常懔懔。

家翁昔初仕，恬退声藉甚。求閒绝外慕，行义鄙中荏。

以兹久淹蟠，通籍才十稔。飘然宦游倦，遽以归休谂。

优恩得世禄，纶告下绨锦。兄材济世美，圣读近天禀。

所长皆盖人，无一可镌锓。摛辞昔贤均，说经馀子噤。

临书蛇蚓结，搊琴鱼鲔淰。辛勤客虞庠，藜藿就烹饪。

谓当妙穿杨，百中羽皆饮。如何遭刖频，归步每踔踸。

兹行定焚舟，已事空拾沈。将期冠群英，喜剧不能寝。
哭胡遇
贾岛（唐代）

夭寿知齐理，何曾免叹嗟。祭回收朔雪，吊后折寒花。

野水秋吟断，空山暮影斜。弟兄相识遍，犹得到君家。
长安送友人游湖南（一作长安送人）
杜牧（唐代）

子性剧弘和，愚衷深褊狷。相舍嚣譊中，吾过何由鲜。

楚南饶风烟，湘岸苦萦宛。山密夕阳多，人稀芳草远。

青梅繁枝低，斑笋新梢短。莫哭葬鱼人，酒醒且眠饭。
南歌子·疏雨池塘见
贺铸（宋代）

疏雨池塘见，微风襟袖知。阴阴夏木啭黄鹂，何处飞来白鹭立移时。
易醉扶头酒，难逢敌手棋。日长偏与睡相宜，睡起芭蕉叶上自题诗。
娇女
黄河澄（清代）

娇女如新月，微光欲照人。眼边频顾汝，掌上更无珍。

绀发剪齐额，红衫裁过春。岁华看渐老，欢喜入佳辰。
过始宁墅诗
谢灵运（南北朝）

束髮怀耿介，逐物遂推迁。
违志似如昨，二纪及兹年。
缁磷谢清旷，疲薾惭贞坚。
拙疾相倚薄，还得静者便。
剖竹守沧海，枉帆过旧山。
山行穷登顿，水涉尽洄沿。
岩峭岭稠叠，洲萦渚连绵。
白云抱幽石，绿筱媚清涟。
葺宇临回江，筑观基曾巅。
挥手告乡曲，三载期旋归，
且为树枌槚，无令孤愿言。
赠周生
鲁一同（清代）

袑衣谁家郎，银鞍骑大马。新从河朔来，血战太行下。

主帅丹旐归，脱身就里社。妖氛缠牛斗，江介无片瓦。

将母岂不遑，豺狼嗥中野。怪子何淹留，清泪堕杯斝。

欢场易荒忽，扁舟实潇洒。落日照行营，长淮哀湍泻。

赠言尚慎旃，古道今已寡。
西江月（十二之二）
张伯端（宋代）

此道至神至圣，忧君分薄难消。调和铅汞不终朝。早睹玄珠形兆。

志士若能修炼，何妨在市居朝。工夫容易药非遥。说破人须失笑。
生查子 生叩红
李雯（清代）

云鬟素袖低，口齿清如雪。不异沈郎腰，为卿更深折。

恖恖姓字通，草草生辰说。凭将连理心，寄与丁香舌。
大慧赞
释师范（宋代）

僧中之龙，法中之王。
赞不及处，衡阳梅阳。
哀光禄王卿二首 其一
刘摰（宋代）

天骥腾长坂，秋鸿御顺风。俄从绛衣使，不待黑头公。

志蕴留家集，光华掩竁宫。惟馀善人报，流庆在无穷。
秋怀十首末章稍自振起亦古义也
陆游（宋代）

改朔甫再宿，月见西南隅，纤纤一银勾，挂空疑有无。
我行青枫岸，远水浮双凫。
新寒入短衣，感此风霜初。
颇欲呼小艇，东村行芋区。
衣薄且言归，烟火望吾庐。
志宏复有诗来再赋两篇为报念其往复得无已也故寓意卒章以止得 其二
李纲（宋代）

数君妙质来何许，生气森森如得土。依然对此未忘情，亦欲怀得恨无楮。

宿枝新叶自清妍，蠹拳枯折尤奇古。已将金玉照双眸，更得珠玑编好语。

男儿学古贵根源，馀力游兹文翰圃。沈思六艺见同归，纵览百家知异户。

浩然养气塞天渊，沛若江河知孰禦。却怜彫斲愁肺肝，但莫苦吟当自愈。
和胡西曹示顾贼曹
童冀（明代）

朔土秋气高，日夕来凉幰。
鸿雁已南乡，游子寒无衣。
履霜戒坚冰，几者动之微。
所以漆室女，浩叹忧园葵。
烨烨阶下兰，一夕遽变衰。
愁来谁与语，有酒聊自挥。
故乡岂不怀，我行尚迟迟。
百年同适客，何事主叹悲。
咏史
张玉娘（宋代）

避名高卧白云深，扶醉骑驴下碧岑。一笑披袍惊堕处，遁时知有济时心。
普贤台
陈岩（宋代）

石台宿草几年荒，不比维摩狮子床。
大士向来曾晏坐，是身如电暗回光。
独步南园寄子忱
曹勋（宋代）

野老悲春事，相如复倦游。
肯来倾浊酒，同与散清愁。
远岸重重柳，晴江处处舟。
飞红残照晚，闲倚水边楼。
宫词一百首
岳珂（宋代）

骥騄双驰挽六钧，一枝花蕊委红尘。
相辉楼下空排马，徒见宁王奉太真。
廿一兄以手和四清香见饷用心清闻妙香为韵成五小诗 其五
曾几（宋代）

老柏参深水，封题远寄将。发奁知长者，闭閤自调香。
绿萼梅
方蒙仲（宋代）

楚楚碧霞裳，轻轻青玉履。
三千一太真，道妆侍天子。
雨边对菊
顾逢（宋代）

一片东篱菊，凄凉风雨边。
花虽黄似旧，发更白于前。
把酒伤今日，登高忆去年。
渊明曾作令，相对亦无钱。
单隐君行可招集来凤亭 其一
黄梦说（明代）

亭台山次急，楼阁倚窗虚。瞻眺真来凤，临流岂羡鱼。

岩花明腊酒，庭草曳春裾。独愧久摇落，相过意气馀。
和陈仲石韵
陈傅良（宋代）

久矣怀相与，翩然喜见临。
清风生案□，短日过墙阴。
王事何时暇，神州半陆沉。
诸公宣力去，伴我水云深。
自谢用此药直从天外来
邵雍（宋代）

得自苦时终入苦，来从哀处卒归哀。
既非哀苦中间得，此药直从天外来。
登定山和光岳 其一
庄昶（明代）

万事人间偶唤醒，数椽我屋傍秋藤。醉眠老石三千丈，知在青秋第几层。

望外虚名何我敢，眼前门户是君撑。十年面壁收心坐，祇好平生去一矜。
送王侍御赴宣城（一作赴越城令）
许棠（唐代）

戴豸却驱鸡，东南上句溪。路过金谷口，帆转石城西。

水树连天暗，山禽绕郡啼。江人谙旧化，那复俟招携。
题庠阇黎二画 其二 雪景
陆游（宋代）

溪上望前峰，巉巉千仞玉。浑舍喜翁归，地炉煨芋熟。
霜天晓角
华岳（宋代）

裙儿六幅，谁染秋波绿。一搦柳腰两过，樽前粲粲玉。

暑气消烦腰。日月飞车轴。线幕黄帘风露。那堪人在天北。
入都
陆游（宋代）

葵苋登盘酒可赊，岂知扶病又离家。
朝行打岸涛头恶，夜宿垂天斗柄斜。
不恨山林淹岁月，但悲道路困风沙。
邻翁好为看耕陇，行矣东归一笑哗。
清潭八景为朱景云宪副作 其一 仙岭朝云
朱诚泳（明代）

山倚丛祠入望深，岚光侵晓落微阴。等閒飞起从龙去，应与商家作旱霖。
和却扇词用原韵八首 其七
李家璿（清代）

金石图书抉奥难，多君甄综更蒐残。斠雠愿学梁王派，自署庐江内史官。
次韵道卿梅花长句
周紫芝（宋代）

月娥窥水晚纤纤，风味能回铁石严。满地不禁飞处急，一枝犹得醉时拈。

国香无意欺兰蕙，天质应羞拟絮盐。冷蕊依然在空谷，何人重傍少陵檐。
登昆仑台
陶弼（宋代）

落照古城隅，边风动隼旟。
久闲忘战略，多病热医书。
白发随年短，新情与世疏。
桃花春水起，还钓旧溪渔。
出真阳峡十首 其二
杨万里（宋代）

细雨初来刺水纹，三针两线未教繁。不知忽有何忙处，急洒千千万万痕。
与宋次道舍人同在殿中覆考进士次道子侄同就御试赠次道二首 其二
刘攽（宋代）

不恨官潜有二毛，喜从仙禁接官曹。重吟紫殿森珠网，纵观诸官夺锦袍。

汗血来时皆骥子，神仙不动倚灵鳌。明堂梁栋抡材尽，世上那知伐斫劳。
小墅桂花盛开与客醉树下因赋二律 其二
岳珂（宋代）

黄金涌出碧檀栾，消得充庭舞广寒。露蕊移将天上种，云阶借与月中看。

扶疏清影立黄鹄，匼匝满庭翔翠鸾。吹彻玉笙正凉透，香风万斛夜漫漫。
蓦山溪（至宜州作，寄赠陈湘）
黄庭坚（宋代）

稠花乱叶，到处撩人醉。林下有孤芳，不匆匆、成蹊桃李。今年风雨，莫送断肠红，斜枝倚。风尘里。不带尘风气。

微嗔又喜。约略知春味。江上一帆愁，梦犹寻、歌梁舞地。如今对酒，不似那回时，书谩写，梦来空，只有相思是。
和文倅侯彦嘉二首
王之道（宋代）

相逢珠玉走佳章，顾我无能更老苍。
尝鼎固应从指染，冲天行喜见云翔。
向来别恨江同远，此去诗情日共长。
才似二公今二妙，山庭渊角绣肝肠。
致政杨侍郎挽歌二首
司马光（宋代）

时论归清德，皇心重老臣。
祖风终骾直，家学本深淳。
便殿谈经久，安车就第新。
如何金未尽，奄忽弃乡人。
仆在会稽泛舟至剡中是时雪迟梅子烟外万枝夹
王铚（宋代）

山回水转碧玲珑，月在群山四合中。
香满一船梅胜雪，休夸访戴画屏风。
白二十二侍郎有双鹤留在洛下予西园多野水长松…请之
裴度（唐代）

闻君有双鹤，羁旅洛城东。未放归仙去，何如乞老翁。

且将临野水，莫闭在樊笼。好是长鸣处，西园白露中。
山中感兴三首
文天祥（宋代）

桃花何夭夭，杨柳何依依。
去年白鸟集，今年黄鹄飞。
昔为江上潮，今为山中云。
江上潮有声，山中云无情。
一年足自念，况复百年长。
但存松柏心，天地真茫茫。
送卫比部君大守温州
欧大任（明代）

握得麟符去，谁知请郡情。渔樵歌五裤，郊遂望双旌。

白雨江心寺，青枫斗口城。琅琊王内史，犹重永嘉名。
蒙叟悟禅人俗舍在湖口县予留江城闻其归省且
董嗣杲（宋代）

富池归去欲相从，几想苍云碧树东。
夜月庾楼怀抱在，春风陶树梦魂通。
前峰路断锄犂少，古渡征苛网罟空。
难语数年牢落恨，千林如海夕阳红。
送黄叔向归永嘉
王遂（宋代）

传闻索米向长安，疏影寒香得细看。
檄羽风生常事急，举头霜满致身难。
五湖莫办鸱夷计，四壁谁怜范叔寒。
今代淮西宜籴谷，悬知一见定交驩。
何叔京挽章二首
吕祖谦（宋代）

濮州以谏死，何氏得其真。
天下中庸义，人间父子亲。
再传犹易简，小出复逡巡。
埋骨虽南土，倾心向北辰。
咏井
苏味道（唐代）

玲珑映玉槛，澄澈泻银床。流声集孔雀，带影出羵羊。

桐落秋蛙散，桃舒春锦芳。帝力终何有，机心庶此忘。
喜雨四首 其一
张耒（宋代）

阴阳不暂驻，今夕已秋风。晨兴绵丝冷，岁月惊衰翁。

朝烟爨薪湿，小甲蔬畦空。且复一杯酒，吾生不终穷。
颂古二十一首
释鼎需（宋代）

打车即是打牛是，鼻孔辽天也被穿。
已向人前输肺腑，可怜今古妄加鞭。
江城梅花引 秋思
曹溶（明代）

夕阳山阔戍楼空。厌西风，已西风。何事风吹偏向客愁中。

沙草斜连铜狄路，酒旗卷，一程程，绕汉宫。

汉宫，汉宫，扫残红。花一丛，柳一丛。忆也忆也，忆远送、又泣孤鸿。

可惜鸳鸯湖上冷归蓬。谩道梦魂能识路，今夜里，比春来，梦不同。
老学庵北窗杂书
陆游（宋代）

松棚接屋得阴多，石径生苔奈滑何！尽道疏篱宜细雨，晴时最好晒渔蓑。
青藜阁为林景云赋
薛嵎（宋代）

九斗峰前太乙临，星辰亦监此时心。
楼高不碍光芒入，坐久忽惊风露深。
千古圣贤书里见，吾身学问性中寻。
夜窗勤苦追先哲，名字何分昔与今。
和曾守洪倅喜雪
曹勋（宋代）

不知时雪覆云沙，但怪虚窗木影斜。
入竹不妨听窻窣，映空宁影问津涯。
杯深喜近围炉火，香冷谁寻小树花。
语到蓬仙烦寄我，固应黄竹属诗家。
竹闲亭 曲水亭
林旦（宋代）

岩溜抱山急，传觞何太频。回看野客醉，还笑浊醪醇。

汉曲人方远，兰亭迹已陈。劳生无足校，酣放即天真。
晖仲惠梅花数枝
韩元吉（宋代）

賸买青春不费钱，眼明江静月争妍。
诗人每负梅花债，屈指今年第一篇。
寄远其九
李白（唐代）

长短春草绿。
缘阶如有情。
卷施心独苦。
抽却死还生。
睹物知妾意。
希君种後庭。
闲时当采掇。
念此莫相轻。
少年游 喜外乡捷
储慧（清代）

小病恹恹，重阳过了，整日下帘栊。盼煞江南，音书未到，相对话喁喁。

泥金忽报登科信，喜色上眉峰。愿祝郎君，明年及第，人镜艳芙蓉。
庐山五笑 陆先生
杨杰（宋代）

我笑陆简寂，修真脱世埃。九霄一飞去，重入旧山来。
幽兴
陆游（宋代）

池水车初满，荆篱补已成。
身闲诗简淡，心静梦和平。
雁後寒鸦至，枫先桕叶赬。
居然足幽兴，未叹岁峥嵘。
水调歌头（同子仪、韦之登舟青阁，用韦之韵）
管鉴（宋代）

秋色浩无际，风露洗晴空。登临江山胜处，楼倚最高峰。好是夕阳低后，四野暮云齐敛，遮尽远山重。城郭参差里，烟树有无中。

坐间客，才论斗，气如虹。挥毫万字，举双白眼送飞鸿。莫问梅仙丹灶，休觅山灵蕙帐，追忆采芝翁。便草凌云赋，归奏大明宫。
次叔厚韵
洪咨夔（宋代）

梦断红尘踏九衢，云山佳处借楼居。
采将瓠叶随宜煮，拾得榴皮信意书。
未问我今忘我世，须知吾本爱吾庐。
黄公垆在花阴裹，磊砢从君一破除。
宫词
朱权（宋代）

一夜瑶花满禁阶，晓来旭日映西斋。
宫人团雪作狮子，笑把冰簪当玉钗。
赠阁皂山懒云道士诗客张惟深二首 其二
杨万里（宋代）

羽客来从阁皂山，殷勤告诉病诗癫。古今此病元无药，癫到阴何便是仙。
次韵答红泉题予游草之作
王复（宋代）

他乡负米记年时，惜别怀人得句迟。系马垂杨村店酒，落帆斜句女郎祠。

心酸南浦江淹赋，肠断东风贺铸词。不是天涯倦游客，此中愁思更谁知。
初夏西山道中绝句 其二
文昭（清代）

柳丝蘸雨金千缕，山际浮岚碧一痕。日晚牧儿驱犊过，炊烟浮出老人村。
松石峰
蒋之奇（宋代）

晚向津亭泊画船，忽闻佳处在云烟。松根化作千年石，山寺蒸为一涧泉。

祖意供看亭下柏，禅交同结社中莲。明朝舆笋还跻岭，聊借僧房一觉眠。
登金山寺
齐己（唐代）

四面白波声，中流翠峤横。望来堪目断，上彻始心平。

鸟向天涯去，云连水国生。重来与谁约，题罢自吟行。
西江月·赋瑶圃青梅枝上晚花
吴文英（宋代）

枝袅一痕雪在，叶藏几豆春浓。玉奴最晚嫁东风。来结梨花幽梦。
香力添熏罗被，瘦肌犹怯冰绡。绿阴青子老溪桥。羞见东邻娇小。
谒范文正公祠
吴翊（唐代）

庆历推英杰，龙图景大贤。少思天下任，老至四夷传。

熏德吴风外，徵文洛学前。人师真百世，社祀迁千年。

缅昔孤如绠，登朝直似弦。垂帘诫宫阃，专柄斥枢铨。

奋舌天心正，噆肤党议偏。赐环仍待制，筦钥又从边。

地辟横山垒，师承好水川。灵胸罗甲盾，蕃落靖戈鋋。

卒践三台重，终持十事坚。志伸恢旧典，遇短谢时权。

育士开黉序，收宗设义阡。一庄风自古，五世泽犹延。

祠额咸淳创，碑铭至正镌。蒸尝歆格远，榱桷塈涂鲜。

舍菜羞蘋藻，翻经谒几筵。衣冠标正大，钟鼓震愚颛。

长白书堂录，天章馆阁编。万言何慷慨，六籍本搜研。

要识为梁栋，须从忍粥饘。名高迁谪里，忧极治平先。

忠孝还诒子，精诚俨在天。苏胡开礼乐，夔契咏诗篇。

旧宅寒松偃，亭园老杏妍。披图一回首，古色照苍然。
送春·水浅鱼争跃
高骈（唐代）

水浅鱼争跃，花深鸟竞啼。春光看欲尽，判却醉如泥。
长安冬夜书情
刘沧（唐代）

上国栖迟岁欲终，此情多寄寂寥中。钟传半夜旅人馆，

鸦叫一声疏树风。古巷月高山色静，寒芜霜落灞原空。

今来唯问心期事，独望青云路未通。
鹅湖寺
喻良能（宋代）

长松夹道摇苍烟，十里绝如灵隐前。
不见素鹅青嶂里，空馀碧水白云边。
氛埃斗脱三千界，潇洒疑通十九泉。
五月人间正炎热，清凉一觉北窗眠。
自西桥至紫温载酒作乐即事呈府公四首 其四
刘敞（宋代）

主人宿望功名际，下客素心江海中。舟楫由来归傅说，沧浪元自属渔翁。
垂虹亭观打鱼斫鱠四首
杨万里（宋代）

渔郎妙手绝多机，一网收鱼未足奇。
刚向人前撰勋绩，不教速得只教迟。
和子瞻西掖种竹二首 其一
孔平仲（宋代）

西垣种竹满庭隅，正值天街小雨初。渐近凉风侵梦觉，已留清雨滴吟馀。

卜邻近喜苍苔满，托迹方惊上苑疏。昨夜青藜光照席，绿阴相对小除书。
水龙吟（中秋）
李之仪（宋代）

晚来轻拂，游云尽卷，霁色寒相射。银潢半掩，秋毫欲数，分明不夜。玉琯传声，羽衣催舞，此欢难借。凛清辉，但觉圆光罩影，冰壶莹、真无价。

闻道水精宫殿，惠炉薰、珠帘高挂。琼枝半倚，瑶觞更劝，莺娇燕姹。目断魂飞，翠萦红绕，空吟小砑。想归来醉里，鸾篦凤朵，倩何人卸。
和沈仲一北湖十咏·仰止亭
陈傅良（宋代）

可爱南山与北山，北山上有斗芒寒。
碧云归尽人何在，更捲珠帘到夜阑。
偈颂四十一首
释普宁（宋代）

诸方安居结制，灵岩结制安居。
虽是一般规矩，於中大有差殊。
赵州东壁挂葫芦。
陈仓驿
褚载（唐代）

锦翼花冠安在哉，雄飞雌伏尽尘埃。

一双童子应惆怅，不见真人更猎来。
新月
屈群力（明代）

玉镜初开匣，嫦娥露巧妆。天西新样子，传与画眉郎。
青玉案 即席赋赠友言别
商景兰（清代）

一帘萧飒梧桐雨。秋色与人归去。花底双樽留薄暮。

云深千里，雁来寒度。客有愁无数。

片帆明日东皋路。送别恨重重烟树。越水吴山知何处。

舞移灯影，筝调弦柱。且尽杯中趣。
部兵之秋丘道中怀寄彭城社友
贺铸（宋代）

驾马出北门，徒御何迟迟。
日气方汹涌，霜阴亦纷披。
役夫前驱行，少妇痛不随。
分携仰天哭，声尽有余悲。
虽非远行迈，要之为别离。
顾我岂无家，从公难遂私。
且怀二三友，缺此文酒期。
临分各有赠，婉思见乎词。
吟讽一回首，烟林失城池。
相思肯相过，斗黍为君炊。
初五夜再过昨逢之梅乃酒家保也
赵蕃（宋代）

前日日莫相逢初，今日日斜来看再。鬨然肯作时世妆，萧然自看无人态。

题诗欲报故人知，为尔停骖一杯买。
降巫诗
邵谒（唐代）

青山山下少年郎，失意当时别故乡。

惆怅不堪回首望，隔溪遥见旧书堂。
赋新繁周表权如诏亭
阎灏（宋代）

承家爱以义，能诲仕之忠。
故里推全德，先生有古风。
中郎银组白，刺史锦衣红。
浩矣无穷乐，春熙醉笑中。
末伏日五更小凉
张耒（宋代）

幽人短梦不终宵，起步星河望泬寥。
缺月低檐鸡一唱，露华秋色满芭蕉。
拟岘台杜子野主簿寓居
戴复古（宋代）

高台延望眼，风物满前村。
细读南丰记，频开北海樽。
远山如看画，近市不闻喧。
诗是君家事，长城在五言。
渔家傲 其三 送春六曲
段克己（宋代）

春去春来谁作主。怨他昨夜江头雨。把酒问春春不语。

头懒举。乱红飞过鞦韆去。

芳草淡烟江上路。鹧鸪声里斜阳暮。风外榆钱无意绪。

空自舞。如何买得青春住。
城南杂咏二十首 兰涧
张栻（宋代）

艺兰北涧侧，涧曲风纡馀。愿言植根固，芬芳长慰予。
和答任仲微赠别
黄庭坚（宋代）

任君洒墨即成诗，万物生愁困品题。
清似钓船闻夜雨，壮如军垒动秋鼙。
寒花篱脚飘金钿，新月天涯挂玉篦。
更欲少留观落笔，须判一饮醉如泥。
西湖三首
张耒（宋代）

一曲清池柳岸风，长苗新稻短蒲茸。
功名由命何须问，幸有沧浪作钓翁。
暮泊鼠山，闻明朝有石塘之险
杨万里（宋代）

下水船逢上水船，夕阳仍更涩沙滩。
雁来野鸭却惊起，我与舟人俱仰看。
回望雪边山已远，如何篷底暮犹寒。
今霄莫说明朝路，万石堆心一急湍。
喜刘元煇再至用前韵二首
方回（元代）

诗忙去复来，侧睨笑舆台。
未厌庖三韭，终难和八梅。
亲朋惊逝谢，租债迫徵催。
不酌开怀酒，愁眉讵许开。
九日郭外二首 其一
郝经（元代）

溪上苍烟一道开，谁家日夕采菱回？片帆不举波间过，无限好山波底来。
陈松泉司马画册
汪士铎（清代）

旧传指下十三声，银甲当楼按拍明。听到换头哀艳处，寒螀疏雨豆花棚。
过故关
韩琦（宋代）

春入并州路，群芳夹故关。前驺驱弩过，别境荷戈还。

古戍馀荒堞，新耕入乱山。时平民自适，白首乐农闲。
自题渡海图 其一
余文仪（清代）

一舟似芥托波澜，水立风驰洵大观。日月吐吞成四照，江河羞涩等微湍。

举头但觉星辰近，放眼从知天地宽。便欲乘帆溯牛斗，珠光龙气试回看。
壬午西域河中游春十首 其三
耶律楚材（元代）

春雁楼边三两声，东天回首望归程。山青水碧伤心切，李白桃红照眼明。

几树绿杨摇客恨，一川芳草惹羁情。天兵几日归东阙，万国欢声贺太平。
郊庙歌辞。享先蚕乐章。肃和
佚名（唐代）

明灵光至德，深功掩百神。祥源应节启，福绪逐年新。

万宇承恩覆，七庙伫恭禋。于兹申至恳，方期远庆臻。
留月峰
李梦阳（明代）

峰奇自成窍，似月非有心。月来尔何意，徘徊光与深。
九日同李仲达游湘潭
何景福（元代）

去年九日留丹溪，款段踏遍云山西。归来醉卧扶不起，吻燥亟索冰壶齑。

今年南冈逢九日，谪仙两孙奇俊逸。湘潭潭水水如螺，一叶金蕉吸秋色。

黄花不惜插满头，但惜岁月如川流。人生富贵行乐耳，龙山戏马俱荒丘。

君家先茔气葱郁，龙骧凤翥通心出。大江衣带环其前，对面一峰卓文笔。

我时已入无何乡，醉眼岂复论曾杨。篮舆径挟玉山去，梦魂犹怪茱萸香。
哭彦规 其三
徐积（宋代）

与君相得久忘言，晚更倾肠共豁然。刬尽丘陵平作路，决开沟浍合为川。

古人刎颈终相杀，世俗操心爱胁肩。六十老翁能有几，却寻旧友向黄泉。
送李邕州
项安世（宋代）

一官全似飞鸿翼，不在天南即天北。
朝辞白马阿得脂，暮长蛮天老夫国。
不知广源洞里侬智高，何似仇池顶上杨难故。
傍人自欢吾自歌，静处安身最长策。
蝤蛑闻说背如{上六下曩去日}，龙眼见来形似橘。
桃榔之粉白于面，椰子之泉甘胜蜜。
妇能沦饼儿啖果，翁自右浮还左执。
天明坐衙将吏走，饭罢收厅鸟鸟佚。
人生如此亦何求，但愧君恩与民力。
君不见江陵有叟白髭须，一榻十年穿两膝。
诸公皆和诗再用韵并属湛挺之七首
赵蕃（宋代）

戢戢一天翮，纷纷凡马群。
回头异生死，对面或公君。
渐欲薰莸等，反嫌黑白分。
居然撄众怒，政尔怯孤军。
奉和圣制十五夜然灯继以酺宴应制
王维（唐代）

上路笙歌满，春城漏刻长。游人多昼日，明月让灯光。

鱼钥通翔凤，龙舆出建章。九衢陈广乐，百福透名香。

仙伎来金殿，都人绕玉堂。定应偷妙舞，从此学新妆。

奉引迎三事，司仪列万方。愿将天地寿，同以献君王。
张善甫罢归为酒要之
王世贞（明代）

早时海国看除目，晏岁云霄已罢官。宦后急流谁退勇，曲中行路古来难。

春盘入菜贫堪供，社酒含椒醉不寒。今日可能相共否，野夫园竹甚平安。
题段将军征羌图
宋濂（明代）

西域都护多男儿，护羌校尉仍出师。生羌八种来寇塞，白剑欲接双龙飞。

凡亭山上血漂杵，奢延泽中鬼应语。至今有花皆成丹，疑是当年血未乾。
寄答田端云 其二
潘淳（清代）

纬萧河上客，于世本无争。晒药惟烦妇，题诗不爱名。

艰难悲万里，飞动悔平生。空具扶犁手，何年遂耦耕。
次韵智叔三首
张耒（宋代）

今朝一见诗人诗，不用更寻黄绢词。
深山一鹤自唱和，亦有松下童子知。
诉衷情（送李状元·三之一）
邓肃（宋代）

乘鸾缥缈过三山。游戏下人间。金尊不辞频倒，春色上朱颜。

依暖玉，掠风鬟。语关关。惟愁漏短，雨散云飞，骑月空还。
寄元叔
李正民（宋代）

十束三钟未苦贫，端居终岁谢尘氛。春回苒苒生芳草，日暮悠悠对碧云。

往事已嗟存土梗，乘时争欲辨莸薰。伤心极目空千里，肠断稽山正忆君。
水心先生为赵振文作马塍歌次韵
刘克庄（宋代）

洛阳牡丹隔万里，棘荒姚魏扶不起。
马塍近在杭州陌，野人只向诗中识。
匀朱傅粉初窥墙，海棠为屋辛夷房。
千林春色已呈露，一株国艳犹閟藏。
多情荀令香透袖，俊游恐落都人后。
摇鞭深入红云乡，解衣旋贳黄滕酒。
淮南芍药初过兵，人生何必塞上行。
坠裀委壤各有命，肯学冻士鸣不平。
移家欲傍园翁住，手开芜地通苹渚。
寻芳栩栩趁蝶飞，逐臭纷纷怜蚋聚。
君不见玄都吟笔妙燕许，诗人却遣世人怒。
君若拿舟独往时，我亦荷锄相随去。
赠知命刘居士卜居
苏过（宋代）

言乘下泽车，来赴嵩高约。春山多雨露，咫尺负丘壑。

眷余实畸多，雅兴世缘薄。问途忽我顾，扣户烦剥啄。

君才少不羁，屡散千金櫜。胸中横诗书，帐下馀猿鹤。

何妨门如市，心若虚舟泊。聊师季主卜，玩世甘寂寞。

箕山宛在目，颍水清带郭。何年定卜居，伴我采薇藿。
吴。武昌
孙元晏（唐代）

西塞山高截九垓，谶谣终日自相催。

武昌鱼美应难恋，历数须归建业来。
答委章和寄同舍韵
孙应时（宋代）

仙风自洒落，古气更清深。
雕几荐六瑚，定无尘土侵。
儒生传旧法，君子爱初心。
愿令百世下，重听云韶音。
和友人韵
仇远（元代）

山林空入梦，诗酒未忘怀。
老兴自不浅，卿言亦大佳。
封侯无骨相，学道有心斋。
安乐行窝在，栖栖且避乖。
采莲曲
崔国辅（唐代）

玉溆花争发，金塘水乱流。
相逢畏相失，并著木兰舟。
同道林诸贤天关泛舟
湛若水（明代）

天关天所裁，白云从天来。一水暗入城，群山为之回。

天池宜泛舟，大风无怒涛。因动五湖恩，吾岂鸱夷俦。

急桨花在后，缓桨花无有。忘情缓急间，不觉花在手。

寄语同舟人，一任操陀叟。
怀晦岩
刘克庄（宋代）

免呼鉴义与尚书，师卸金栏我佩鱼。
扈豹尾车侬老矣，升狮子座者谁欤。
草鞋曾遍三千界，雪顶今皆八十馀。
台岭壶山隔修阻，可无一字问何如。
题七星岩
宋逑（宋代）

三四奇峰傍短亭，一岩春色冠图经。四时吞吐西江水，万古森罗北斗星。

日月馀辉通涧窦，烟霞微径上青冥。岭南惟此兴王地，好与邦人作画屏。
寄俞秀老清老二居士 其二
释道潜（宋代）

落星江水接天流，花絮飞时暮雨收。波底鲤鱼东去否，尺书烦汝到扬州。
侍宴浐水赋得浓字
张说（唐代）

千行发御柳，一叶下仙筇。青浦宸游至，朱城佳气浓。

云霞交暮色，草树喜春容。蔼蔼天旗转，清笳入九重。
怀体休上人
齐己（唐代）

仲宣楼上望重湖，君到潇湘得健无。病遇何人分药饵，

诗逢谁子论功夫。杉萝寺里寻秋早，橘柚洲边度日晡。

许送自身归华岳，待来朝暮拂瓶盂。
军行曲 其八
屈大均（明代）

肃肃旌门气易秋，一声风雨起边愁。将军善制铙歌曲，一唱征夫泪不流。
县斋秋怀
程公许（宋代）

云涛扶胥口，烟雨汇泽涯。
知心隔湖海，悠悠我之思。
玉堂真学士，衡门且棲迟。
那知古渠阳，无地逃骇机。
昔在户洪崖，风骚屹相推。
道远苦莫致，孰与一解颐。
皎皎彼白驹，空谷谁絷。
吉士国元气，须造须扶持。
胥山庙
曹既明（宋代）

间关欲雪父兄仇，底用平生锡盖侯。
冤骨未沈吴月晓，征魂初返楚云秋。
西施正倚承恩貌，范蠡将移去国舟。
尚向松陵亲却敌，藁砧依旧在层楼。
芙蓉
苏轼（宋代）

清飙已拂林，积水渐收潦。
溪边野芙蓉，花水相媚好。
坐看池莲野，独伴霜菊槁。
幽姿强一笑，暮景迫摧倒。
凄凉似贫女，嫁晚惊衰早。
谁写少年容，樵人剑南老。
送汤丞相帅会稽
韩元吉（宋代）

畴昔追风幸执鞭，词场好在笔如椽。
十年睎骥犹瞠若，晚岁登龙未偶然。
下客阳春惊白云，何人绿水近红莲。
尚应九里蒙河润，他日一天今二天。
又似前人
陈著（宋代）

寓轩爱客还爱酒，酒常不足客常有。
有时宁辍炊粮资，买秫盆酿不盈斗。
今日何日天气新，和粕倾来赏春韭。
安问门外有飞尘，且向樽前开笑口。
岸帻舞得云山摇，挥毫写出风光透。
足以乐矣文字醉，彼何人斯囚躶丑。
君记取，今而后，
但师会数司马家，薄物勤勤意自厚。
莫学豪饮陈孟公，投辖关门妨客走。
盘洲杂韵上 红蕉
洪适（宋代）

岭外花无数，分移颇历年。破除猩血染，舒卷蜀城笺。
遐方怨 其三 闺情
董元恺（清代）

闻折海棠看更撚，前欢休更思量。小钗横戴一枝芳。

野芜平似剪，鸾镜掩休妆。

画堂昨夜西风过，银蟾影挂潇湘。欲凭危槛恨偏长。

罗帷愁独入，红蜡泪飘香。